แรงซื้อเก็งฯงบไตรมาส 3/61 ดัน SET ปิดบวก 5 จุด ลุ้นทดสอบแนวต้านถัดไป 1,670 จุด
แรงซื้อเก็งฯงบไตรมาส 3/61 ดัน SET ปิดบวก 5 จุด ลุ้นทดสอบแนวต้านถัดไป 1,670 จุด โดยดัชนีตลาดหุ้นไทยปิดตลาดที่ระดับ 1,659.78 จุด บวก 4.93 จุด หรือ 0.30% มูลค่าการซื้อขาย 4.7 หมื่นล้านบาท
13 พ.ย. 2561

ผู้สื่อข่าวรายงานว่า ดัชนีตลาดหุ้นไทยปิดตลาดวันนี้ (13 พ.ย.61) ที่ระดับ 1,659.78 จุด บวก 4.93 จุด หรือ 0.30% มูลค่าการซื้อขาย 4.7 หมื่นล้านบาท
10 หุ้นดันดัชนีวันนี้

ด้านน.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) กล่าวว่า ตลาดหุ้นไทยในช่วงบ่ายปรับตัวขึ้น จาก Sentiment ที่ดีขึ้นหลังจากตลาดหุ้นในยุโรปที่เทรดภาคบ่ายปรับตัวขึ้น และดาวโจนส์ฟิวเจอร์สก็บวกได้กว่า 100 จุด แม้ความกังวลปัจจัยจากนอกประเทศยังมีอยู่ แต่ผลประกอบการไตรมาส 3/61 ของบริษัทจดทะเบียน (บจ.) ที่ทยอยประกาศออกมาช่วยประคองตลาดฯไว้ ซึ่งวันไหนที่บริษัทประกาศงบฯออกมาดีก็จะทำให้ตลาดฯบวกได้ ช่วงนี้ตลาดฯจึงแกว่งตัวอยู่
ด้านตลาดหุ้นในภูมิภาคเอเชียวันนี้ส่วนใหญ่ปิดตลาดฯไปในแดนลบ เนื่องจากหลายตลาดฯได้ปิดตลาดฯไปก่อนที่ตลาดในยุโรปจะเปิดทำการในภาคบ่าย
ทั้งนี้ ให้ติดตามการทยอยประกาศผลประกอบการของบริษัทจดทะเบียน ตัวเลขเศรษฐกิจที่สำคัญ ๆ อย่างบ้านเราก็ให้ติดตามตัวเลขการส่งออกในช่วงเดือนที่เหลือจะเป็นอย่างไร, ตัวเลขท่องเที่ยวจะดีขึ้นหรือไม่หลังจากที่ออกมาตรการช่วยเหลือด้านการท่องเที่ยวแล้ว จะช่วยให้นักท่องเที่ยวต่างชาติกลับมาได้หรือไม่ ส่วนการเมืองก็ให้ติดตามความคืบหน้าการเลือกตั้ง นอกจากนี้ยังต้องติดตามถึงผลกระทบที่จะเกิดขึ้นจากสงครามการค้าด้วย และพรุ่งนี้ก็ให้ติดตามการประชุมคณะกรรมการนโยบายการเงิน (กนง.) ซึ่งก็คาดว่าจะคงอัตราดอกเบี้ยไว้ก่อน เป็นต้น
สำหรับแนวโน้มการลงทุนในวันพรุ่งนี้ (14 พ.ย.) น.ส.อาภาภรณ์ กล่าวว่า ตลาดฯคงจะยังแกว่งตัวแต่ก็มีลุ้นขึ้นได้ หากตลาดสหรัฐฯรีบาวด์ และ Sentiment ในเอเชียดีขึ้น พร้อมให้แนวรับ 1,640-1,600 จุด ส่วนแนวต้าน 1,670 ถัดไป 1,680-1,700 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 3,824.92 ล้านบาท ปิดที่ 69.50 บาท เพิ่มขึ้น 1.75 บาท
PTT มูลค่าการซื้อขาย 3,006.80 ล้านบาท ปิดที่ 50.00 บาท เพิ่มขึ้น 0.25 บาท
BEAUTY มูลค่าการซื้อขาย 1,724.40 ล้านบาท ปิดที่ 10.30 บาท เพิ่มขึ้น 0.70 บาท
PTTEP มูลค่าการซื้อขาย 1,608.70 ล้านบาท ปิดที่ 137.00 บาท ลดลง  1.00 บาท
ADVANC มูลค่าการซื้อขาย 1,326.42 ล้านบาท ปิดที่ 181.50 บาท ราคาไม่เปลี่ยนแปลง